امریکا د ایران د راکټ توغولو ویډیو خپره کړه 
د امریکا سمندري ځواکونه وایي دغه توغندي د فارس په خلیج کې د امریکا او فرانسې جنګي کښتیو ته نږدې وار شویدي.
د امریکا سمندري ځواکونو هغه ویډیو خپره کړه چې ښيي د امریکا د جنګي بیړۍ او د نورو هیوادونو جنګي او تجارتي بیړیو ته نږدې د ایران جنګي بیړیو څخه څو توغندي وار کیږي. سمندري ځواکونو ویلي دي چې ویډیو د دیسمبر د میاشتې په ۲۶ نیټه د هليکوپټرې څخه اخیستل شوې ده. دغه ځواکونه وایي دا ویډیو یې "معلوماتو ته د لاسرسي د قانون پر اساس خپره کړیده. " تر اوسه پورې ایران د ویډیو د خپریدو په اړه عکس العمل نه دی ښودلی. مخکې، د ایران د سپاه پاسداران انقلاب ویاند، جنرال رمضان شریف ویلي و چې ایراني ځواکونو د هرمز په تنګي کې کوم توغندی نه دې ازمویلي او د امریکا څرګندونو ته یې د "رواني جګړې" خطاب کړی و. سره لدې چې ایران او د امریکا متحده ایالاتو د تهران د جنجالي اتومي پروګرام پر سر نړیواله موافقه شوې، خو ښایي چې د ایران دا اقدام به د دواو هیوادونو اړیکې خرابې کړي. د امریکا سمندري ځواکونه دا ویډیو پداسې حال کې خپروي چې د سعودي عربستان او ایران دیپلوماتیکي اړیکې پرې شویدي. ریاض وروسته له هغه د تهران سره دیپلوماتیکي اړیکې وشلولې چې سعودي د یوه شعیه مذهبي مشر په شمول اوه څلویښت تنه اعدام کړل او ایرانیانو پرې سخت انتقادونه وکړل. دغه ویډیو چې پنځه څلویښت ثانیې ده، د سي هاک هیلوکوپترې لخوا ثبت شویده او پکې ښودل کیږي چې د تیلو یو ټانکر تیریږي. کله چې ویډیو د نږدې نه وکتل شي، په کیڼې خوا کې یوه وړه کښتۍ لیدل کیږي چې سمندري ځواکونه وایي ایرانیانو د همدې کښتۍ نه راکټونه وار کړي. د امریکا سمندري ځواکونه وایي چې د راکټونو د برید پر وخت د " یو اس اس هیري اس ټرومان" په نامه د الوتکو انتقالونکې کښتۍ، د "یو اس اس بولکیلي" جنګي کښتۍ او د فرانسې د الوتکو انتقالونکي کښتۍ موجودې وې.